VTE เบิกฤกษ์ไอพีโอตัวแรกของปีไปได้สวย
VTE เบิกฤกษ์ไอพีโอตัวแรกของปีไปได้สวย ราคาเปิดเทรดวันแรก 4.02 เพิ่มขึ้น 151.25 % จากราคาขายไอพีโอ 1.60 บาทต่อหุ้น
9 มี.ค. 2554

VTE เบิกฤกษ์ไอพีโอตัวแรกของปีไปได้สวย ราคาเปิดเทรดวันแรก 4.02 เพิ่มขึ้น 151.25 % จากราคาขายไอพีโอ 1.60 บาทต่อหุ้น
หุ้นบริษัท วินเทจ วิศวกรรม(VTE)  เปิดเทรดวันแรกที่ 4.02 บาท เพิ่มขึ้น 2.42 บาท (+151.25%) จากราคาที่เสนอขายให้กับประชาชนเป็นครั้งแรก (ไอพีโอ) ที่ 1.60 บาทต่อหุ้น จำนวนทั้งหมด 20 ล้านหุ้น  ซึ่งถือเป็นบริษัทไอพีโอแห่งแรกที่เข้ามาดจดทะเบียนซื้อขายในตลาดหุ้นไทยของปี 2554  
นายเล็ก สิขรวิทย กรรมการผู้อำนวยการ บริษัท ทีปรึกษา เอเซียพลัส บริษัทในเครือบริษัทหลักทรัพย์เอเซียพลัส ซึ่งเป็นบริษัทที่ปรึกษานำ VTE เข้าจดทะเบียนในตลาดหลักทรัพย์เอ็มเอไอ เปิดเผยว่า สาเหตุที่ราคาหุ้นได้รับการตอบรับที่มาก เนื่องจากวันนี้ภาวะตลาดหุ้นทั้งตลาดต่างประเทศและในประเทศต่างเอื้ออำนวยซึ่งถือว่าเรามาถูกจังหวะ 
ขณะที่ VTE ก็มีจุดแข็งของตัวเองเพราะเป็นบริษัทวิศวกรรมที่มีการเติบโตและมีเอกลักษณ์เฉพาะตัวในการดูแลต้นทุนการบริหารที่ดี เพราะทำธุรกิจวิศวกรรมประกอบอาคารแบบครบวงจร อีกทั้ง VTE เป็นบริษัทขนาดเล็กที่เข้าตลาดหลักทรัพย์เอ็มเอไอ ทำให้บริษัทยังมีช่องว่างในการเติบโตสูง
นายโสรัจ โรจนเบญจกุล ประธานเจ้าหน้าที่บริหาร VTE กล่าวว่า เชื่อว่าราคาหุ้นจะตอบรับต่อเนื่องไปตลอด แม้ส่วนหนึ่งหลายคนจะมองว่าหุ้นได้รับการตอบรับเป็นอย่างดี เพราะตอนเสนอขายไอพีโอหากใครซื้อหุ้นจะได้เงินปันผลในอัตราหุ้นละ 0.10 บาทต่อหุ้นด้วย หรือคิดเป็นอัตราผลตอบแทนที่ 6.25 %